悲湘靈
作者：鮑溶
朝代：唐

paragraphs: 山上涼雲收，日斜川風止。
娥皇五十弦，秋深漢江水。
初因無象外，牽感百憂裏。
霜露結瑤華，煙波勞玉指。
將隨落葉去，又繞疎蘋起。
哀響雲合來，清餘桐半死。
女顏萬歲後，豈復嬋娟子。
不道神無悲，那能久如此。
魂魄無不之，九山徒相似。
沒沒竟不從，唯傷遠人耳。
斑斑淚篁下，恐有學瑟鬼。